ภาพเดิมๆโมนิก้าและทีมงาน
*จุดเทียนเวียนวน เรามาสองคน วนเอ๋ยวนเวียน เป็นคำร้องที่สะท้อนภาพทิศทางของตลาดหุ้นไทยได้ดีสุด ไม่มีเหตุผลอื่นมาอธิบายให้เมื่อยปาก ผสานกับมุกเดิมๆ ที่ใช้จนเริ่มชิน และเริ่มชา ทำให้หุ้นบลูชิพยังเป็นอะไรที่เก้ๆ กังๆ ไม่สามารถฝากผีฝากไข้ได้ เมื่อมองถึงความน่าจะเป็นของเรื่องราวทั้งหมด ยิ่งทำให้รู้ว่า ช่วงนี้หุ้นขนาดเล็กจะฮอตสุดขีดนะจะบอกให้
19 ก.ย. 2559

*จุดเทียนเวียนวน เรามาสองคน วนเอ๋ยวนเวียน เป็นคำร้องที่สะท้อนภาพทิศทางของตลาดหุ้นไทยได้ดีสุด ไม่มีเหตุผลอื่นมาอธิบายให้เมื่อยปาก ผสานกับมุกเดิมๆ ที่ใช้จนเริ่มชิน และเริ่มชา ทำให้หุ้นบลูชิพยังเป็นอะไรที่เก้ๆ กังๆ ไม่สามารถฝากผีฝากไข้ได้  เมื่อมองถึงความน่าจะเป็นของเรื่องราวทั้งหมด ยิ่งทำให้รู้ว่า ช่วงนี้หุ้นขนาดเล็กจะฮอตสุดขีดนะจะบอกให้
*ข้อมูลอีกชุดหนึ่งที่ทำให้นักเล่นเข้าใจบทบาทดังกล่าวมากขึ้น คงเป็นเรื่องสัญญาณเทคนิคที่เห็นพ้องต้องกันว่า เมื่อใดที่ดัชนีพลิกแนวต้านให้กลายเป็นแนวรับ แรงซื้อจะไหลกลับเข้ามาอีกครั้ง และในระหว่างทางจะเกิดปรากฏการณ์ยื้อกันไป ยื้อกันมา อีกพักใหญ่ๆ เว้นเสียว่า จะดันดัชนีพรวดเดียวจนทะลุแนวต้านสำคัญขึ้นไปอย่างรวดเร็ว เป็นเรื่องที่พบได้ในบางวันเจ้าค่ะ
*ฉะนั้นการที่ดัชนีวิ่งขึ้นมาปิดที่ 1,479.07  จุด บวกไป 15.68  จุด ด้วยมูลค่าการซื้อขาย 8.32 หมื่นล้านบาท ย่อมเป็นลางบอกเหตุว่า ช่วงนี้ต้องเน้นเล่นสั้นๆ และพยายามซอยให้ถี่ขึ้น ไม่มีความจำเป็นต้องทุ่มทุนจนหมดตัว จึงขอปรบมือดังๆ ให้กับรายย่อยที่กระหน่ำปล่อยของอย่างหนักเมื่อวันศุกร์ และปล่อยให้ ปอบฝีฟ้า รวมทั้งฝรั่งหัวทอง เป็นคนประคองดัชนี..ถูกต้องนะคร้า..าา
*อีกหนึ่งรายที่น่าจะมีสตอรี่ดีๆ “โมนิก้า” คงต้องเหลือบมอง MACO เป็นตัวถัดมาในทันที และประเด็นที่ทำให้เดี๊ยนใคร่อยากรู้สุดคงเป็นการยืนปักหลักต้านแรงเทขายได้อย่างแข็งแกร่ง ซึ่งมันหมายความว่า กำลังมีคนเก็บของเข้ากระเป๋าตลอดเวลาแบบนี้ ถือเป็นมูฟเมนต์ที่แฟนคลับขาลุยต้องจัดวางระบบการลงทุนให้ดีๆ เพราะเผลอทีไร หุ้นวิ่งพรวดพราดทุกที ล่าสุดราคาหุ้นปิดที่ 1.23 บาท บวกไป 0.10 บาท หรือขึ้นไป 8.85%  ด้วยมูลค่ากว่า 350 ล้านบาท..มันน่าตามไปดูชะมัด!
*อีกหนึ่งรายที่น่าตามไปดูอย่างกระชั้นชิด คงเป็นในรายของ JAS ถ้ามองในมุมของนักติดตามผลงานหุ้นตัวนี้มาโดยตลอดจะเห็นว่า ราคาเป้าหมายหุ้นตัวนี้เขาอัพขึ้นไปเรื่อยๆ ซึ่งเป็นการรวมตัวเลขรายได้ในอนาคตยังแจ่มแจ้ง ขณะที่ราคาหุ้นในกระดานกระชากขึ้นอย่างต่อเนื่อง จนล่าสุดขึ้นมายืนอยู่ที่ 6.65 บาท บวกไป 0.30 บาท หรือบวกไป 4.70% ท่ามกลางมูลค่าการซื้อขาย 3.10 พันล้านบาท..เดี๊ยนถึงเชื่อว่า หุ้นจะไปต่อไงล่ะตัวเอง
*เช่นเดียวกับในรายของ BEM ถ้ามองในมุมของการคัมแบ็กอย่างสมบูรณ์แบบ จังหวะนี้ถือว่าดีสุดๆ ไม่มีอะไรต้องวอรี่ แถมมีการทดสอบแรงเทขายมาพักใหญ่ๆ กลุ่มเล่นหน้าใหม่เข้ามาแทนที่กลุ่มเดิม การซื้อขายเปลี่ยนมือยังเป็นไปตามกลไกตลาดหุ้น ยังไม่มีใครกุมหุ้นไว้ในพอร์ตแบบเบ็ดเสร็จ หุ้นถึงขยับขึ้นมาปิดที่ 7.45 บาท บวกไป 0.10 บาท ด้วยมูลค่า 2.57 พันล้านบาท มันเป็นจังหวะที่ต้องเล่นสั้นๆ เพื่อกระชับความปลอดภัยนะตัวเอง
*พูดถึงหุ้นแรงๆ “โมนิก้า” นึกถึง TPIPL ขึ้นมาในทันที หากมองในมุมของวอลุ่มที่ไหลทะลัก และดูการกระชากขึ้นแรงอย่างที่ไม่เคยเห็นมาก่อน เดี๊ยนถือเป็นจังหวะ follow buy ของนักโหนกระแส ปัจจัยอื่นไม่ต้องถามถึง สนใจแค่ข่าวที่ออกมานั้น เขาเม้าท์ราคาเป้าหมายรอบนี้ไว้ที่ตรงไหน? และการที่หุ้นวิ่งขึ้นมาปิด  2.20 บาท บวกไป  0.04 บาท ด้วยมูลค่า 330 ล้านบาท มันส่งสัญญาณให้รู้ว่า การดันราคารอบใหม่กำลังจะเกิดขึ้น บวกกับ high เดิมเดือนก่อนอยู่ที่ 2.40 บาท..ทราบแล้วเปลี่ยน!
*เม้าท์ถึงเรื่องอัพราคาทีไร “โมนิก้า” นึกถึงหุ้นร้อนที่โผล่มาให้เห็นทุกวันในทันที ครั้งนี้ไปปลุกผี EFORL ขึ้นมาเล่นอีกรอบ แถมสไตล์การปั่นกระแสเป็นลักษณะคัมแบ็กอย่างเต็มตัว พ่วงด้วยลมปากที่บอกต่อกันไปเรื่อยๆ เลยกลายเป็นซอมบี้ฟื้นคืนชีพอย่างเต็มตัว งานนี้ไม่รู้ว่า มีอะไรดีซ่อนไว้หรือเปล่า? แต่ที่รู้ทุกครั้งคือ มาทรงนี้ทีไร จบไม่สวยทุกที ล่าสุดหุ้นวิ่งขึ้นมาปิดที่ 0.33 บาท บวกไป 0.03 บาท หรือขึ้นไป 10%  ด้วยมูลค่า 100 ล้านบาท มันเว่อร์ไปไหม? มันขึ้นอยู่กับมุมของแต่ละคนพะยะค่ะ
*ตรงกันข้ามกับ AUCT ซึ่งเป็นหุ้นขนาดเล็กที่ “โมนิก้า” ถือเป็นพัฒนาการที่น่าสนใจเป็นอย่างยิ่ง แถมมีสตอรี่เรื่องรายได้โตโดดเด่นในครึ่งหลังปี 59 ย่อมทำให้หุ้นตัวนี้กลายเป็นทางเลือกหลักขึ้นมาทันที ล่าสุดหุ้นวิ่งขึ้นมาปิดที่  8.25 บาท บวกไป 0.50 บาท หรือขึ้นไป 6.40% ด้วยมูลค่าซื้อขาย 148 ล้านบาท บอกได้แค่ว่า นี่เป็นเรื่องของแผนงานล้วนๆ ไม่เกี่ยวกับเรื่องอื่นเลย แหล่งที่มารายได้ยิ่งชัด ตัวเลขกำไรยิ่งโป่ง นักลงทุนยิ่งเล่นก็เท่านั้นเอง
*เหมือนกับในรายของ IRPC  ถ้ามองในมุมของสตอรี่ และนักคำนวณสถิติ ของมันเห็นอย่างแจ่มแจ้งแดงแจ๋ว่า กำไรโตเป็นเท่าตัวจากปีก่อนชัวร์ป้าบอีกทั้งมีเรื่องโปรเจ็กต์เพิ่มกำไรในช่วงปลายปี 59 มาเป็นตัวบิ้วด์อารมณ์ หุ้นถึงไต่ระดับขึ้นมายืนอยู่ที่ 4.80 บาท บวกไป 0.08 บาท มูลค่าการซื้อขายในระดับ 450 ล้านบาท แสดงให้เห็นว่า มีคนโหนกระแสเยอะจริงๆ เป้าหมายรอบนี้อยู่ตรงไหน เดี๊ยนไม่ขอพูดถึง เพราะทุกอย่างมันลงล็อกหมดแล้ว การอัพราคาเลยเกิดขึ้นตลอดเวลาไงล่ะจ๊ะ